text: La Guàrdia Civil, rere la pista d'un tercer etarra
  La Guàrdia Civil situa a Biscaia Luis Maria Zengotitabengoa per la possible relació amb el lloguer de la furgoneta interceptada a Zamora. La Justícia espanyola pretén l'extradició dels dos detinguts a Portugal
  La Guàrdia Civil practicà diversos registres cercant una tercera persona relacionada amb la furgoneta.
  Tres dies després de la detenció de dos presumptes etarres a Portugal, la Guàrdia Civil ara cerca a Biscaia Luis Maria Zengotitabengoa Fernández, per la possible relació amb el lloguer de la furgoneta que va ser interceptada dissabte a Zamora carregada amb material explosiu. Fonts de la lluita antiterrorista informaren ahir que al vehicle hi havia documentació que implica Zengotitabengoa.
  Per altra banda, la Guàrdia Civil escorcollava ahir dos habitatges a Elorrio (Biscaia) relacionats amb el suposat membre d'ETA fugit. Dels habitatges, els agents van treure diverses caixes amb documentació i ordinadors.
  A aquests inspeccions s'afegeix la que l'institut armat practicà també al domicili dels pares d'Iratxe Yañez Ortiz de Barron, arrestada dissabte a Portugal.
  Un germà de Luis Maria Zengotitabengoa, Andoni, ja és conegut per les forces de seguretat perquè es troba fugit des de 2003, quan va ser condemnat per l'Audiència Nacional a 13 anys de presó per diversos actes de violència al carrer duts a terme l'any 2000.
  Per altra banda, el jutge de l'Audiència Nacional Fernando Grande-Marlaska dictà les ordres europees de detenció contra els dos presumptes etarres Garikoitz Garcia Arrieta i Iratxe Yañez, detinguts dissabte passat, de vespre, al país portuguès.
  Fonts jurídiques van esmentar que el magistrat va actuar diumenge d'ofici i en va dictar les detencions amb l'objectiu que en el termini aproximat d'un mes els suposats terroristes puguin ser lliurats a la Justícia espanyola.
  Acusacions diverses
  Se'ls podria acusar de pertinença a banda armada, de tinença d'armes i explosius i, també probablement, del robatori del cotxe patrulla de la Guàrdia Civil amb el qual va fugir cap a Portugal Garikoitz Garcia Arrieta.
  Tot just conèixer la decisió de l'Audiència Nacional espanyola, el ministre de Justícia de Portugal, Alberto Martins, admetia que existeix la possibilitat que els dos presumptes etarres siguin jutjats directament a l'Estat espanyol.
  L'advocat dels dos terroristes, José Galamba, avançà que el seu objectiu és evitar que Garikoitz Garcia Arrieta i Iratxe Yañez Ortiz de Barron siguin extradits a Espanya.
  De moment, les forces de seguretat de l'Estat no descarten cap hipòtesi sobre la destinació final que tenia la furgoneta d'ETA que traslladava els dos terroristes.
  Els experts antiterroristes estudien la possibilitat que ETA pretengués repartir l'abundant material a distints zulos en territori portuguès o que, per contra, el transport tingués l'origen a Portugal mateix, país en què se sospita que disposen d'algun tipus d'infraestructura des de fa anys.
  La primera hipòtesi està avalada per l'extrema debilitat de l'estructura logística a França, on les forces de seguretat han desmantellat més de 20 zulos en el darrer any, amb la confiscació de gairebé una tona i mitja d'explosius, mig centenar d'armes diverses i documentació.
  Amb aquest escenari de persecució policial a França, la intenció d'ETA seria fer una infraestructura logística a Portugal, des d'on nodrir de material terrorista els comandos operatius, segons les fonts. No obstant això, els investigadors tampoc no s'atreveixen a descartar que la furgoneta ja fos un lliurament de material a algun dels comandos operatius a l'Estat espanyol.